ปรับโฉมหน้าอิสลามแบงก์
&#8216;ธานินทร์&#8217;สั่งรื้อสร้างภาพลักษณ์ใหม่เจรจาดึงยักษ์ใหญ่ปตท.โอนเงินซื้อน้ำมัน
3 มิ.ย. 2556

‘ธานินทร์’สั่งรื้อสร้างภาพลักษณ์ใหม่เจรจาดึงยักษ์ใหญ่ปตท.โอนเงินซื้อน้ำมัน
อิสลามแบงก์เปลี่ยนภาพลักษณ์ใหม่ให้สินเชื่อกับมุสลิม เลิกใช้ชื่อ “ไอแบงก์” เจรจาดึง ปตท.มาใช้บริการ
นายธานินทร์ อังสุวรังษี ผู้จัดการธนาคารอิสลามแห่งประเทศไทย เปิดเผยว่า ธนาคารอยู่ระหว่างการปรับภาพลักษณ์ (รีแบรนด์) โดยจะไม่ใช้คำย่อไอแบงก์และสัญลักษณ์ตัวไอในโลโก้ หลังจากได้พูดคุยกับผู้นำศาสนาอิสลามในภาคใต้และผู้นำชุมชนอิสลามเห็นร่วมกันว่า ชื่อไอแบงก์ไม่ได้สื่อถึงความเป็นอิสลามและไม่ได้เป็นไปตามเจตนาการจัดตั้งธนาคารเพื่อช่วยเหลือคนมุสลิม 
นายธานินทร์ กล่าวว่า จะเห็นภาพชัดเจนของการปรับเปลี่ยนภาพลักษณ์องค์กรในช่วงครึ่งหลังของปีนี้ โดยเตรียมจัดทำโฆษณาตอกย้ำภาพลักษณ์ธนาคารอิสลามให้ชัดเจนมากขึ้น 
ขณะเดียวกันปี 2557 จะเปลี่ยนโลโก้ธนาคารที่ใช้ตัวไอสีเหลืองอยู่ในวงกลมสีเขียว แต่ต้องสำรวจความคิดเห็นภาพลักษณ์โลโก้อีกครั้ง พร้อมทั้งเตรียมเปลี่ยนเว็บไซต์ธนาคารที่ใช้ www. ibank.co.th ให้สอดคล้องกับโลโก้ที่เปลี่ยนไปด้วย 
นอกจากนี้ ในช่วงครึ่งหลังของปีนี้ เตรียมนำผลิตภัณฑ์สินเชื่อเพื่อให้บริการกับชาวมุสลิมและรายย่อย ซึ่งสินเชื่อดังกล่าวจะเป็นสินเชื่อที่ธนาคารเคยดำเนินการไว้ก่อนหน้านี้ เช่น สินเชื่อรถเข็น สินเชื่อแม่ค้า โดยจะให้กู้รายละไม่เกิน 5 หมื่น1 แสนบาท เพื่อช่วยเหลือรายย่อยและชาวมุสลิมจะได้ไม่ต้องไปกู้เงินนอกระบบ
สำหรับการพัฒนาธุรกิจนั้น นายธานินทร์ กล่าวว่า ได้เจรจากับบริษัทน้ำมันใหญ่ในไทย อาทิ เครือ ปตท. ในการรับเป็นตัวแทนโอนเงินค่าน้ำมันไปยังประเทศในตะวันออกกลาง เพื่อเพิ่มรายได้ให้ธนาคารได้อีกทางหนึ่ง เพราะไทยซื้อน้ำมันจากประเทศที่นับถือศาสนาอิสลามปีละหลายแสนล้านบาทซึ่งประเทศเหล่านี้อยากได้เงินที่โอนจากธนาคารอิสลามด้วยกันเอง ถ้าธนาคารเปิดให้บริการตรงนี้ได้จะทำให้การค้าขายระหว่างคนมุสลิมหรือกับประเทศที่นับถือศาสนาอิสลามเป็นไปด้วยความสะดวกมากขึ้น 
นอกจากนี้เตรียมขยายธุรกิจในด้านอื่นๆ นอกจากการรับฝากเงิน และการให้กู้ โดยจะเป็นผลิตภัณฑ์สำหรับคนมุสลิมโดยเฉพาะ อาทิ ประกัน กองทุนรวมหุ้นระยะยาว (แอลทีเอฟ) กองทุนสำรองเลี้ยงชีพ (อาร์เอ็มเอฟ) “ตั้งแต่เข้ามารับตำแหน่งมีธนาคารอิสลามในต่างประเทศแสดงความช่วยเหลือ ทั้งการให้ไปศึกษาดูงาน ร่วมถึงการให้ความร่วมมือด้านธุรกิจ และบางธนาคารต้องการเข้ามาร่วมทุนด้วย โดยผมเองตั้งเป้าหมายว่าในอีก 2 ปีข้างหน้าจะขายหุ้นให้ธนาคารอิสลามในต่างประเทศ 30% คิดเป็นมูลค่า 12 หมื่นล้านบาท ขณะนี้ขอวางระบบต่างๆ แต่งตัวให้สวยๆ ก่อน เพราะถ้าขายตอนนี้ราคาไม่ดี”นายธานินทร์ กล่าว